VŠEOBECNE ZÁVÄZNÉ NARIADENIE 
OBCE IPEĽSKÉ PREDMOSTIE

 O MIESTNYCH DANIACH A MIESTNOM POPLATKU ZA KOMUNÁLNE ODPADY  A DROBNÉ STAVEBNÉ ODPADY

č. 4/2025

Čl. I.
Preambula

1.	Obecné zastupiteľstvo v Ipeľskom Predmostí na základe § 6 ods. 1 a § 11 ods. 4 písm. d) a e) zákona č. 369/1990 Zb. o obecnom zriadení v znení neskorších predpisov a na základe zákona č. 582/2004 Z. z. o miestnych daniach a miestnom poplatku za komunálne odpady a drobné stavebné odpady v znení neskorších predpisov (ďalej len “zákon č. 582/04 Z. z.”) vydáva toto Všeobecne záväzné nariadenie o miestnych daniach a miestnom poplatku za komunálne odpady a drobné stavebné odpady (ďalej len “VZN”). Toto VZN upravuje podrobné podmienky určovania a vyberania miestnych daní a miestneho poplatku za komunálne odpady a drobné stavebné odpady,  ktoré vznikajú na území obce, okrem elektroodpadov, použitých batérií a akumulátorov pochádzajúcich od fyzických osôb a biologicky rozložiteľného kuchynského a reštauračného odpadu v obci Ipeľské Predmostie, ako aj poskytovanie zníženia alebo oslobodenia miestnych daní a miestneho poplatku za komunálne odpady a drobné stavebné odpady. 

Čl. II.
Druhy miestnych daní

1.	Týmto všeobecne záväzným nariadením (ďalej len „nariadenie“) obec Ipeľské Predmostie (ďalej len „správca dane“)
a.	ustanovuje miestne dane a  miestny poplatok za komunálne odpady a drobné stavebné odpady,
b.	určuje sadzbu dane a poplatku, spôsob vyberania dane a poplatku, daňovú povinnosť daňovníka a poplatníka,
c.	ustanovuje oslobodenie od dane, zníženie dane, zníženie poplatku a odpustenie poplatku.
d.	ustanovuje vyrubenie dane za ubytovanie správcom dane.

2.	Obec ako správca dane ukladá tieto miestne dane od 1.januára 2026: 
a.	daň z nehnuteľností, 
b.	daň za psa, 
c.	daň za užívanie verejného priestranstva, 
d.	daň za ubytovanie, 
e.	daň za predajné automaty, 
f.	daň za nevýherné hracie prístroje, 

3.	Obec ako správca dane ukladá od 1.januára 2026 miestny poplatok za komunálne odpady a drobné stavebné odpady.

4.	Zdaňovacím obdobím miestnych daní uvedených písm. a), b), e), f) a poplatku uvedeného v bode 2 tohto článku VZN je kalendárny rok. 

Čl. III.
Daň z nehnuteľností

1.	Daň z nehnuteľností zahŕňa: 
a.	daň z pozemkov, 
b.	daň zo stavieb,
c.	daň z bytov a z nebytových priestorov v bytovom dome (ďalej len „daň z bytov“).
2.	Ročná sadzba dane z pozemkov sa určuje takto: 
a.	orná pôda, chmeľnice, vinice, ovocné sady, ostatné plochy, ak sa využívajú na poľnohospodárstvo, lesné hospodárstvo alebo účel spojený s poľnohospodárstvom alebo lesným hospodárstvom – 0,67 %,
b.	trvalé trávne porasty – 0,59 %
c.	záhrady – 0,59%,
d.	zastavané plochy a nádvoria, ostatné plochy okrem ostatných plôch podľa písmena a.
0,59 %,
e.	lesné pozemky, na ktorých sú hospodárske lesy, rybníky s chovom rýb a ostatné hospodársky využívané vodné plochy – 1,04 %,
f.	stavebné pozemky – 0,59 %,
                                                        
                        Hodnota pozemku
1) Správca dane ustanovuje hodnotu ornej pôdy, vinice, ovocné sady na 0,3940 € za 1 m2 , 
2) Správca dane ustanovuje hodnotu trvalých trávnych porastov na 0,1022 € za 1 m2 , 
3) Správca dane ustanovuje hodnotu lesných pozemkov na 0,1161 € za 1 m2 , 
4) Správca dane ustanovuje hodnotu stavebných pozemkov na 13,27 € za 1 m2 ,
5) Správca dane ustanovuje hodnotu zastavané plochy a nádvoria 1,32 € za 1 m2 ,
6) Správca dane ustanovuje hodnotu ostatné plochy 1,32 € za 1 m2 , 
7) Správca dane ustanovuje hodnotu záhrady 1,32 € za 1 m2 .
8)  Správca dane ustanovuje na území obce Ipeľské Predmostie hodnotu pozemku, ktorou sa pri výpočte základu dane z pozemkov násobí výmera pozemku v m2 za: - lesné pozemky, na ktorých sú hospodárske lesy, rybníky s chovom rýb a ostatné hospodársky využívané vodné plochy 0,1161 €/m2 . Ustanovená hodnota pozemku sa použije pri výpočte základu dane v tom prípade, ak daňovník hodnotu pozemku nepreukáže znaleckým posudkom.
3.	Ročná sadzba dane zo stavieb sa určuje takto: 
a.	stavby na bývanie s najviac tromi bytmi a drobné stavby, ktoré majú doplnkovú funkciu pre hlavnú stavbu – 0,08 eur/m2,
b.	stavby na pôdohospodársku produkciu, skleníky, stavby pre vodné hospodárstvo, stavby využívané na skladovanie vlastnej pôdohospodárskej produkcie vrátane stavieb na vlastnú administratívu – 0,13 eur/m2,
c.	chaty a stavby na individuálnu rekreáciu – 0,29 eur/m2,
d.	samostatne stojace garáže a samostatné stavby hromadných garáží a stavby hromadných garáží umiestnené pod zemou – 0,29 eur/m2,
e.	priemyselné stavby, stavby slúžiace energetike, stavby slúžiace stavebníctvu, stavby využívané na skladovanie vlastnej produkcie vrátane stavieb na vlastnú administratívu – 0,45 eur/m2,
f.	stavby na ostatné podnikanie a na zárobkovú činnosť, skladovanie a administratívu súvisiacu s ostatným podnikaním a so zárobkovou činnosťou – 0,75eur/m2,
g.	ostatné stavby neuvedené v písmenách a) až f) – 0,29 eur/m2.
4.	Ročná sadzba dane z bytov sa určuje takto: 
Podľa §16 ods. 1 zákona je
a.	za byty – 0,033 eur/m2,
b.	za nebytové priestory – 0,033eur/m2.
             Ročnú sadzbu dane z bytov správca dane nezvyšuje. 

Článok IV.
Spoločné ustanovenia pre daň z nehnuteľností

1.	Oslobodenie od dane 
a.	Správca dane oslobodzuje od dane z pozemkov 
i.	pozemky, na ktorých sú kostol, cintoríny, kolumbáriá, urnové háje a rozptylové lúky,
ii.	pozemky vo vlastníctve Obecného športového klubu užívané v oblasti telesnej kultúry. 
b.	Správca dane oslobodzuje od dane zo stavieb stavby vo vlastníctve Obecného športového klubu, vykonávajúceho verejnoprospešnú činnosť v oblasti telesnej kultúry.
c.	Správca dane oslobodzuje od dane z pozemkov a od dane zo stavieb vlastníka, ktorý vykonáva dobrovoľnícku činnosť podľa zákona č. 406/2011 Z. z. o dobrovoľníctve a o zmene a doplnení niektorých zákonov v prospech obce na podporu plnenia jej úloh.  
d.	Správca dane oslobodzuje od dane z pozemkov a od dane zo stavieb stavby slúžiace školám, školským zariadeniam, cirkvám a stavby užívané na účely sociálnej pomoci.

2.	Platenie dane v splátkach
a.	Vyrubená daň z nehnuteľností je splatná:
i.	ak  ide o daňovníka, prevádzkujúceho  poľnohospodársku výrobu v štyroch rovnakých  	splátkach, a  to do 15 dní odo dňa nadobudnutia právoplatnosti rozhodnutia, 31. mája, 31. júla a 30. septembra a 31.decembra bežného zdaňovacieho obdobia, za ktoré sa daň vyrubuje.
ii.	ak ide o daňovníka právnickú osobu v štyroch rovnakých  splátkach, a  to do 15 dní odo dňa nadobudnutia právoplatnosti rozhodnutia, 31. mája, 31. júla a 30. septembra a 31.decembra bežného zdaňovacieho obdobia, za ktoré sa daň vyrubuje.
iii.	ak ide o daňovníka fyzickú osobu v  štyroch rovnakých  splátkach, a  to do 15 dní 	odo dňa nadobudnutia právoplatnosti rozhodnutia, 31.mája, 31. júla a 30. septembra bežného zdaňovacieho obdobia, za ktoré sa daň vyrubuje.
b.	Ak  ročná daň  vyrubená fyzickej  osobe nepresahuje 100,00 €, právnickej osobe a fyzickej osobe – podnikateľovi 1000,00 €, je splatná do 15 dní odo dňa nadobudnutia právoplatnosti 	rozhodnutia.
c.	Daň možno  zaplatiť naraz aj  vtedy, ak je  vyššia, ako je uvedené v predchádzajúcom odseku.
3.	Určenie sumy dane, ktorú správca dane nebude vyrubovať. Správca dane určuje, že daň v úhrne do sumy 5,00 € nebude vyrubovať.  
Čl. V.
Daň za psa

1.	Daňovníkom je fyzická alebo právnická osoba v zmysle §23 zákona č. 582/2004 Z. z. 
2.	Sadzba dane: 
a.	za psa chovaného v rodinnom dome – 10,00 eur/kalendárny rok, 
b.	za psa chovaného v bytoch v bytových domoch – 10,00 eur/kalendárny rok, 
 
3.	Daňová povinnosť vzniká prvým dňom kalendárneho mesiaca nasledujúceho po mesiaci, v ktorom sa pes stal predmetom dane a zaniká posledným dňom mesiaca, v ktorom pes prestal byť predmetom dane.
4.	Daňovník je povinný písomne ohlásiť správcovi dane do 30 dní rozhodujúce skutočnosti pre vznik a zánik daňovej povinnosti (strata, úhyn psa a pod.), keď tieto skutočnosti nastali. 
5.	Daň za psa je za zdaňovacie obdobie splatná do 15 dní odo dňa nadobudnutia právoplatnosti rozhodnutia. 

Čl. VI.
Daň za užívanie verejného priestranstva

1.	Predmetom dane je osobitné užívanie verejného priestranstva podľa tohto nariadenia. 
2.	Verejným priestranstvom na účely tohto nariadenia sú verejnosti prístupné pozemky vo vlastníctve obce: CKN č. 2699/1, 2694/4, 2734/3, 2694/1, 2658, 2644, 2696, 2590/36, 2590/37, 2700/1, 2590/3, 2590/40, 2693/2, 288/1, 2714/1. s výnimkou pozemkov,  na ktoré má obec uzatvorené nájomné zmluvy podľa  Občianskeho zákonníka, resp. Obchodného zákonníka. 
3.	Osobitným užívaním verejného priestranstva sa rozumie umiestnenie zariadenia slúžiaceho na poskytovanie služieb, umiestnenie stavebného zariadenia, predajného zariadenia, zariadenia cirkusu, zariadenia lunaparku, umiestnenie skládky, trvalé parkovanie vozidla mimo vlastného pozemku, garáže a podobne. 
4.	Umiestnenie zariadenia , slúžiaceho na poskytovania služieb a predajného zariadenia na trhovom mieste na pozemku par. Č. CKN-287/2
5.	Daňovník je povinný písomne oznámiť povoľujúcemu orgánu každú skutočnosť, ktorá má vplyv na dohodnutú výšku dane za zaujatie verejného priestranstva.
6.	Obec poskytuje oslobodenie od dane za užívanie verejného priestranstva za kultúrnu a športovú akciu usporiadanú na verejnom priestranstve bez vstupného alebo akciu, ktorej celý výťažok je určený na charitatívne a verejnoprospešné účely. 
7.	Daň za užívanie verejného priestranstva je splatná do 15 dní odo dňa nadobudnutia právoplatnosti rozhodnutia. 

                                                               Sadzba dane

Správca dane určuje sadzbu dane za osobitné užívanie verejného priestranstva: 
a)	za umiestnenie zariadenia, slúžiaceho na poskytovanie služieb a predajného zariadenia 0,30 € za každý aj začatý m2 a každý aj začatý deň, minimálne   3,00 €
b)	za umiestnenie stavebného zariadenia 0,200 € za každý aj začatý m2 a každý aj začatý deň, 
c)	za umiestnenie zariadenia cirkusu, zariadenia lunaparku a iných atrakcií 0,040 € za každý aj začatý m2 a každý aj začatý deň, minimálne 7,00 €
d)	za umiestnenie skládky 0,4000 € za každý aj začatý m2 a každý aj začatý deň,
e)	za trvalé parkovanie vozidla mimo stráženého parkoviska 0,040 € za každý aj začatý m2 a každý aj začatý deň.

Čl. VII.
Daň za ubytovanie

1.	Predmetom dane sa rozumie odplatné prechodné ubytovanie v zmysle §37 zákona č. 582/04 Z.z.
2.	Daňovníkom je fyzická osoba, ktorá sa v zariadení odplatne prechodne ubytuje.
3.	Sadzba dane za osobu a prenocovanie je v ubytovacom zariadení 0,50 eur/osoba/1 prenocovanie.
Platiteľom dane je prevádzkovateľ zariadenia, ktorý odplatné prechodné ubytovanie poskytuje.
4.	Platiteľ dane je povinný písomne oznámiť správcovi dane deň vzniku alebo zániku daňovej povinnosti do 30 dní od vzniku/zániku daňovej povinnosti a to na predpísanom tlačive, ktoré obsahuje podrobné náležitosti oznamovacej povinnosti. Platiteľ dane je povinný tlačivo si sám vypísať podľa predtlače. Vyplnené tlačivo sa doručuje správcovi dane osobne na obecný úrad alebo poštou.
5.	Správca dane pridelí platiteľovi dane registračné číslo a vydá registrovanému platiteľovi dane tabuľu registrovaného platiteľa dane za ubytovanie, ktorým je platiteľ dane povinný označiť miesto poskytnutia odplatného prechodného ubytovania alebo ubytovacie zariadenie vyvesením tak, aby bolo možné túto tabuľu vidieť z verejného priestranstva. Správca dane pridelí registračné číslo na každé ubytovacie zariadenie platiteľa dane. Ak si platiteľ dane nesplní svoju povinnosť o vyvesení registračného čísla, je povinný uhradiť správcovi dane pokutu vo výške 15,00 Eur a to aj opakovane v prípade sústavného porušovania.  
6.	Platiteľ dane je povinný plniť si  svoju povinnosť chrániť pridelenú registračnú tabuľu a pridelenú registračnú kartu pred poškodením, stratou a odcudzením. V prípade poškodenia, straty alebo odcudzenia tabule registrovaného platiteľa dane, nahlási túto skutočnosť platiteľ dane u správcu dane bezodkladne. V takomto prípade správca dane pridelí platiteľovi dane nové registračné číslo a vydá platiteľovi dane novú registračnú tabuľu a platiteľ dane je povinný uhradiť správcovi dane náhradu v sume 15,00 EUR. V prípade opakovaného nastávania sa takejto skutočnosti náhrada je dvojnásobná. 
7.	Platiteľ dane, ktorým je prevádzkovateľ zariadenia, poskytujúceho odplatné prechodné ubytovanie, je povinný oznámiť:
a.	zmeny oznámených skutočností v rámci oznamovacej povinnosti v lehote do 7 dní odo dňa, keď tieto nastali,
b.	zánik daňovej povinnosti do 7 dní odo dňa zrušenia prevádzky ubytovacieho zariadenia,
c.	mesačnú daňovú povinnosť za mesiac v ktorom podľa tohto všeobecne záväzného nariadenia vznikla platiteľovi dane z ubytovania povinnosť za toto obdobie odviesť daň správcovi dane (ďalej aj len ako „Príslušný mesiac“) na tlačive „Daň za ubytovanie“ a to do 10. dňa po uplynutí  Príslušného mesiaca. Tlačivo „Daň za ubytovanie“.  Oznámenie platiteľ dane doručí v listinnej podobe na obecný úrad Ipeľské Predmostie alebo elektronicky odoslaním na e-mailovú adresu: ipelpred@gmail.com, alebo do elektronickej schránky obce, kde ako predmet správy uvedie svoje registračné číslo udelené správcom dane.
8.	Platiteľ dane fyzická osoba, poskytujúca odplatné prechodné ubytovanie v súkromí je povinná v rámci oznamovacej povinnosti uviesť :
a.	meno a priezvisko, titul, adresu trvalého pobytu, adresu prechodného pobytu (ak sa platiteľ dane nezdržuje na adrese trvalého pobytu), rodné číslo, kontaktné údaje,
b.	dátum začatia poskytovania prechodného odplatného ubytovania,
c.	zaradenie ubytovacieho zariadenia v zmysle zákona, adresu ubytovacieho zariadenia, názov ubytovacieho zariadenia, celkovú lôžkovú kapacitu zariadenia,
9.	Platiteľ dane - právnická osoba alebo fyzická osoba podnikateľ je povinný v rámci oznamovacej povinnosti uviesť a oznámiť:
a.	obchodné meno, IČO, DIČ, sídlo a miesto podnikania, kontaktné údaje,
b.	údaje o štatutárnom zástupcovi alebo zástupcovi na doručovanie písomností v rozsahu meno a priezvisko, adresa trvalého pobytu a kontaktné údaje,
c.	zaradenie ubytovacieho zariadenia v zmysle osobitného predpisu, adresa ubytovacieho zariadenia, názov ubytovacieho zariadenia, celkovú lôžkovú kapacitu zariadenia,
d.	dátum začatia poskytovania prechodného odplatného ubytovania,
10.	Platiteľ dane je povinný:
a.	viesť samostatne za každé ubytovacie zariadenie na území obce evidenciu všetkých ubytovaných osôb v písomnej forme (kniha ubytovaných / domová kniha), ktorá musí  byť opatrená pečaťou obce Ipeľské Predmostie alebo v elektronickej forme (elektronická kniha ubytovaných/elektronická domová kniha) najneskôr v deň prvého odovzdania dane za ubytovanie podľa bod. 14 tohto článku. Pre potreby kontroly dane evidencia musí obsahovať mená a priezviská ubytovaných osôb s adresami ich trvalého pobytu, číslo občianskeho preukazu alebo cestovného dokladu a údaje o dátumoch prenocovania (deň príchodu a deň odchodu), minimálne jeden mobilný kontakt na ubytovanú osobu od ubytovaných osôb z každého jedného prenocovania,
b.	všetky údaje zapisovať v deň ubytovania, okrem údaja o dni odchodu. Ukončenie ubytovania (deň odchodu) je potrebné vyznačiť ihneď po odchode ubytovaného,
c.	na výzvu správcu dane pre účely kontroly predložiť evidenciu podľa (bod 14 písm. a), vrátane účtovnej evidencie, 
d.	zabezpečiť, aby evidencia podľa (bod 14 písm. a), bola správcovi dane prístupná k nahliadnutiu aj v jeho neprítomnosti v mieste poskytnutia prechodného ubytovania alebo poveriť zástupcu za účelom zastupovania pri vykonaní miestneho zisťovania správcom dane,
e.	vydať osobe, ktorá sa prechodne odplatne ubytuje v ubytovacom zariadení doklad o zaplatení dane, v ktorom vyznačí sadzbu dane v zmysle platného všeobecne záväzného nariadenia, počet prenocovaní, počet osôb, dátum začatia a ukončenia ubytovania a celkovú výšku dane. 
11.	Platiteľ dane je povinný vybratú daň odvádzať najneskôr do 25. dňa nasledujúceho po Príslušnom mesiaci bez vyrubenia na účet správcu dane prevodným príkazom na číslo účtu: SK08 7500 0000 0040 3039 0351 , alebo do výšky 300,- Eur priamo v pokladni správcu.
12.	Za nesplnenie mesačnej oznamovacej povinnosti podľa bodu 11. písm. c) tohto článku je správca dane oprávnený uložiť pokutu od 5 eur do 3 000 eur za každé jedno porušenie. 
13.	V prípade ak si platiteľ dane nesplní pri preukazovaní ním uvádzaných skutočností niektorú zo svojich zákonných povinností, v dôsledku čoho nemožno daň správne zistiť alebo neumožní vykonať daňovú kontrolu správca dane zistí základ dane a určí daň podľa pomôcok.
14.	V prípade ak platiteľ dane zaplatí podľa osobitných predpisov bez podania daňového priznania daň, ktorá je nižšia ako daň, ktorú mal skutočne zaplatiť, dopustí sa správneho deliktu, za ktorý správca dane uloží pokutu  vo výške trojnásobku základnej úrokovej sadzby Európskej centrálnej banky ročne zo sumy o ktorú správca dane zvýšil rozhodnutím vydanom vo vyrubovacom konaní daň uvedenú v daňovom priznaní alebo dodatočnom daňovom priznaní alebo zaplatenú podľa osobitných predpisov bez podania daňového priznania.
15.	O zaplatení dane vydá prevádzkovateľ daňovníkovi príjmový pokladničný doklad s predpísanými náležitosťami. 
16.	Oprávnený zástupca ubytovacieho zariadenia je povinný písomne oznámiť obci skutočnosť, že začal poskytovať odplatné prechodné ubytovanie fyzických osôb v ubytovacom zariadení, ktorého kategorizáciu určuje osobitný predpis, a to do 30 dní odo dňa vzniku tejto skutočnosti. 
17.	Na konanie vo veciach miestnej dane sa vzťahuje zákon č. 563/2009 Z. z. o správe daní (daňový poriadok) a o zmene a doplnení niektorých zákonov.

Čl. VIII.
Daň za predajné automaty
.
1.	Daňovníkom je fyzická osoba alebo právnická osoba v zmysle §45 zákona č. 582/04 Z.z.
2.	Správca dane určuje sadzbu dane za predajné automaty:
a.	50,00 eur za jeden predajný automat a kalendárny rok, obsahujúci v skladbe ponúkaného tovaru najviac 10 druhov tovaru,
b.	83,00 eur za jeden predajný automat a kalendárny rok, obsahujúci v skladbe ponúkaného tovaru viac ako 10 druhov tovaru,

3.	Daňová povinnosť vzniká prvým dňom kalendárneho mesiaca, v ktorom sa predajný automat začal prevádzkovať, a zaniká posledným dňom mesiaca, v ktorom sa ukončilo jeho prevádzkovanie. Ak dôjde v rámci jedného kalendárneho mesiaca k zmene správcu dane k tomu istému predmetu dane, vzniká daňová povinnosť u nového správcu dane prvým dňom mesiaca nasledujúceho po mesiaci, v ktorom došlo k zmene správcu dane.
4.	Daň za predajné automaty je na zdaňovacie obdobie splatná do 15 dní odo dňa nadobudnutia právoplatnosti rozhodnutia. 
5.	Rozsah a spôsob vedenia preukázanej evidencie je povinný viesť daňovník. Strany evidencie je daňovník povinný očíslovať a predložiť evidenciu správcovi do 30 dní od vzniku daňovej povinnosti na opečiatkovanie a potvrdenie správnosti začatia vedenia evidencie. Evidencia musí obsahovať:
a.	deň začatia prevádzkovania predajného automatu, 
b.	deň ukončenia prevádzkovania predajného automatu,
c.	druh, typ a názov predajného automatu,
d.	obsah skladby ponúkaného tovaru do 10 druhov tovaru,
e.	obsah skladby ponúkaného tovaru nad 10 druhov tovaru,
f.	miesto umiestnenia predajného automatu.
6.	Evidenciu je daňovník povinný na výzvu správcu dane predložiť pri kontrole alebo ju správcovi dane v stanovenej lehote doručiť.

Čl. IX.
Daň za nevýherné hracie prístroje

1.	Daňovníkom je fyzická alebo právnická osoba, v zmysle §53 zákona č. 582/04 Z.z 
2.	Správca určuje sadzbu dane za nevýherné hracie prístroje:
a.	83,00 eur za jeden mechanický prístroj – biliard za kalendárny rok,
b.	83,00 eur za jeden mechanický prístroj – stolný futbal a kalendárny rok,
c.	83,00 eur za jeden mechanický prístroj – šípky a kalendárny rok,
d.	34,00 eur za jedno iné zariadenie na zábavné hry ako je uvedené v písm. a) až d)
3.	Daň za nevýherné hracie prístroje je na zdaňovacie obdobie splatná do 15 dní odo dňa  nadobudnutia právoplatnosti rozhodnutia. 
4.	Daňová povinnosť vzniká prvým dňom kalendárneho mesiaca, v ktorom sa nevýherný hrací prístroj začal prevádzkovať, a zaniká posledným dňom mesiaca, v ktorom sa ukončilo jeho prevádzkovanie. Ak dôjde v rámci jedného kalendárneho mesiaca k zmene správcu dane k tomu istému predmetu dane, vzniká daňová povinnosť u nového správcu dane prvým dňom mesiaca nasledujúceho po mesiaci, v ktorom došlo k zmene správcu dane.
5.	Rozsah a spôsob vedenia preukázanej evidencie o počte prevádzkovania nevýherných hracích prístrojov je povinný viesť daňovník. Strany evidencie je daňovník povinný očíslovať a predložiť evidenciu správcovi do 30 dní od vzniku daňovej povinnosti na opečiatkovanie a potvrdenie správnosti začatia vedenia evidencie. Evidencia o počte prevádzkovania nevýherných hracích prístrojov musí obsahovať:
a.	deň začatia prevádzkovania nevýherného hracieho prístroja,
b.	deň ukončenia prevádzkovania nevýherného hracieho prístroja,
c.	druh, typ a názov nevýherného hracieho prístroja,
d.	výrobné číslo nevýherného hracieho prístroja,
e.	miesto umiestnenia nevýherného hracieho prístroja.
6.	Evidenciu je daňovník povinný na výzvu správcu dane predložiť pri kontrole alebo ju správcovi dane v stanovenej lehote doručiť.
7.	Spôsob identifikácie nevýherných hracích prístrojov
            Daňovník je povinný k priznaniu k dani za nevýherné hracie prístroje predložiť správcovi   
            dane hodnoverné doklady výrobcu, ktoré identifikujú nevýherný hrací prístroj.

Čl. X.
Miestny poplatok za komunálne odpady a drobné stavebné odpady
1.	Poplatok platí poplatník určený v §77 ods. 2 zákona 582/2004 o miestnych daniach a poplatku.
a.	fyzická osoba, ktorá má v obci trvalý pobyt alebo prechodný pobyt, alebo ktorá je na území obce oprávnená užívať alebo užíva byt, nebytový priestor, budovu alebo jej časť, alebo záhradu, vinicu, ovocný sad, trvalý trávny porast na iný účel ako na podnikanie, pozemok v zastavanom území obce okrem lesného pozemku a pozemku, ktorý je evidovaný v katastri nehnuteľností ako vodná plocha, 
b.	právnická osoba, ktorá je oprávnená užívať alebo užíva nehnuteľnosť nachádzajúcu sa na území obce na iný účel ako na podnikanie,
c.	podnikateľ, ktorý je oprávnený užívať alebo užíva nehnuteľnosť nachádzajúcu sa na území obce na účel podnikania.
2.	Poplatok od poplatníka v ustanovenej výške pre obec vyberá a za vybraný poplatok ručí:
a.	vlastník nehnuteľnosti; ak je nehnuteľnosť v spoluvlastníctve viacerých spoluvlastníkov alebo ak ide o bytový dom, poplatok vyberá a za vybraný poplatok ručí zástupca alebo správca určený spoluvlastníkmi, ak s výberom poplatku zástupca alebo správca súhlasí,
b.	správca, ak je vlastníkom nehnuteľnosti štát, vyšší územný celok alebo obec (ďalej len „platiteľ“)
c.	ak má oprávnenie užívať nehnuteľnosť, alebo užíva nehnuteľnosť viacero poplatníkov a nemajú určeného zástupcu, obec vyrubí preddavok na poplatok každému z nich. 
Poplatková povinnosť vzniká dňom, ktorým nastane skutočnosť uvedená v ods. 1, a zaniká dňom, ktorým táto skutočnosť zanikne. Poplatník je povinný v priebehu zdaňovacieho obdobia oznámiť obci vznik poplatkovej povinnosti do 30 dní odo dňa vzniku poplatkovej povinnosti a uviesť ( § 80 ods. 1 ), 2 ) zákona.

3.	Obec Ipeľské Predmostie má zavedený vážený množstvový zber komunálneho odpadu a drobného stavebného odpadu v obci s inštaláciou čipov na monitoring produkcie odpadu, ktoré sú nainštalované v každej zbernej nádobe.
Systém váženia odpadu:
-	nádoby na odpad sú označené jedinečným čipom,
-	údaje na čipe sú priradené konkrétnemu platcovi,
-	obec vedie evidenciu typu a počtu nádob,
-	obec vedie evidenciu celkovej váhy odpadu každej domácností v obci.
4.	Miestny poplatok za komunálne odpady a drobné stavebné odpady ( ďalej len „poplatok“) sa platí za činnosť nakladania s odpadom v súlade s § 77 ods. 1) zákona č. 582/2004 Z. z. o miestnych daniach a miestnom poplatku za komunálne odpady a drobné stavebné odpady 
      ( ďalej len „zákon“)
a.	poplatok za činnosť nakladania so zmesovým komunálnym odpadom
b.	poplatok za činnosť nakladania s biologicky rozložiteľný komunálny odpad
c.	poplatok za činnosť nakladania s drobným stavebným odpadom
d.	poplatok za činnosť nakladania s objemovým odpadom
e.	poplatok za náklady spôsobené nedôsledným triedením zložiek komunálneho odpadu
f.	poplatok za náklady presahujúce výšku obvyklých nákladov
g.	poplatok za triedený zber zložiek komunálneho odpadu, na ktoré sa nevzťahuje rozšírená zodpovednosť výrobcov
 
               Obec do poplatku nezahŕňa náklady na zbernú nádobu na zmesový komunálny odpad   
               a náklady na zabezpečenie zberných nádob na triedený zber zložiek komunálnych odpadov, 
               pri ktorých sa neuplatňuje rozšírená zodpovednosť. 

Obec určuje sadzbu  v zdaňovacom období preddavok na poplatok v sume 0,20 eur , za jeden kilogram komunálneho odpadu. Súčin sadzby preddavku na poplatok sa určí podľa § 78 ods. 2, a podľa frekvencie odvozov , počtu vyklopenia, nosnosti alebo objemu zbernej nádoby, ktorú poplatník užíva. Zdaňovacie obdobie je vždy kalendárny rok.

 Obec vedie evidenciu skutočného odváženého množstva komunálneho odpadu vyjadreného v kilogramoch za každé zdaňovacie obdobie a za každú zbernú nádobu, ktorá je zapojená do systému váženého množstvového zberu komunálneho odpadu.
Obec určuje na celé zdaňovacie obdobie  spôsob výpočtu poplatku za vážený množstvový zber komunálneho odpadu v súlade s § 79 ods. 1 písm. d) a e)  zákona , ako výšku sadzby preddavku 37,00 eur. Určená výška sadzby preddavku platí pre poplatníkov -na každú jednu osobu v domácnosti. 
5.	Poplatok za vážený množstvový zber drobného stavebného odpadu, biologicky rozložiteľného odpadu   sa vypočíta ako súčin sadzby poplatku a odváženého množstva v kilogramoch . 
Poplatok za veľkokapacitné kontajneri / objemový odpad, biologicky nerozložiteľný odpad-cintorín /- na základe objednávky poplatníka , zahrnutím váhy odovzdaného odpadu (vážny lístok) a všetkých poplatkov súvisiacich s odvozom a likvidáciou komunálneho odpadu - preprava, manipulačný poplatok, poplatok za vyklopenie, poplatok za uloženie, poplatok za disponibilitu, poplatok za správu čipu, zákonný poplatok a následným vystavením faktúry k úhrade pre poplatníka.

6.	Rozhodujúcim obdobím  je stav k 1. januáru zdaňovacieho obdobia. Všetky zmeny potrebné k určeniu poplatku je poplatník povinný ohlásiť správcovi dane najneskôr do 31. januára zdaňovacieho obdobia. 
             Výpočet určenie poplatku za vážený množstvový zber komunálneho odpadu
Spôsob výpočtu upravuje § 79a zákona . Obec po skončení zdaňovacieho obdobia spočíta všetky náklady súvisiace s činnosťami a nákladmi podľa § 77 ods. 1 a 9 v eurách, ktoré obci vznikli v príslušnom zdaňovacom období. Obec ďalej vypočíta skutočné náklady na každú zbernú nádobu ako súčin skutočných jednotkových nákladov obce na činnosť nakladania s odpadom a skutočného odváženého množstva komunálneho odpadu. Výsledná suma v eurách sa vydelí počtom poplatníkov, ktorý užívajú zbernú nádobu a zohľadnia sa nároky na zníženie a odpustenie poplatku podľa bodu 10.a 11. za predpokladu ich splnenia poplatníkov.
  Výsledná suma sa za každého poplatníka porovná so sumou zaplateného preddavku na poplatok. Ak skutočné náklady na poplatníka prevyšujú sumu zaplateného preddavku na poplatok poplatníkom, vzniká záporný rozdiel na poplatku. Ak suma zaplateného preddavku na poplatok poplatníkom prevyšuje sumu skutočných nákladov na poplatníka, vzniká kladný rozdiel na poplatku. 
Vzniknutý kladný rozdiel na poplatku sa použije na úhradu preddavku na poplatok v bežnom zdaňovacom období (nasledujúce zdaňovacie obdobie). Ak suma kladného rozdielu na poplatku prevýši sumu preddavku na bežné zdaňovacie obdobie, postupuje sa podľa §98a ods.4.)  Zúčtovanie sa vykonáva len raz za rok (za zdaňovacie obdobie). 

7.	Poplatník je povinný v priebehu zdaňovacieho obdobia oznámiť obci vznik poplatkovej povinnosti do 30 dní odo dňa vzniku poplatkovej povinnosti a:
a.	uviesť meno, priezvisko, titul, rodné číslo, adresu trvalého pobytu, adresu prechodného pobytu (ďalej len „identifikačné údaje“); v prípade určeného zástupcu podľa ods. 6 aj identifikačné údaje za ostatných členov domácnosti, a ak je poplatníkom osoba podľa ods. 1 písm. b. alebo písm. c., názov alebo obchodné meno alebo dodatok obchodného mena, sídlo alebo miesto podnikania a identifikačné číslo,
b.	uviesť údaje rozhodujúce na určenie poplatku,
c.	ak požaduje zníženie alebo odpustenie poplatku podľa ods. 24, predložiť aj doklady, ktoré odôvodňujú zníženie alebo odpustenie poplatku.
d.	ak vznikne poplatková povinnosť v priebehu zdaňovacieho obdobia , obec vyrubí pomernú časť poplatku , alebo preddavku na poplatku rozhodnutím, začínajúc dňom vzniku poplatkovej povinnosti až do konca zdaňovacieho obdobia.
e.	ak zanikla poplatková povinnosť, v priebehu zdaňovacieho obdobia a poplatník oznámi zánik poplatkovej povinnosti podľa § 80 ods.2 zákona, nie je po zániku poplatkovej povinnosti povinný platiť preddavok na poplatok, obec vykoná zúčtovanie preddavku na poplatok najskôr po skončení zdaňovacieho obdobia.
f.	ak poplatníkovi, ktorému zanikla poplatková povinnosť, vznikne po zúčtovaní preddavku na poplatok kladný rozdiel na poplatku, obec kladný rozdiel na poplatku vráti v lehote do 30 dní od nadobudnutia právoplatnosti rozhodnutia.
g.	Obec môže určiť platenie preddavku na poplatok v najmenej v dvoch rovnomerných sumách. Sumy preddavku na poplatok sú splatné v lehotách určených obcou v rozhodnutí ktorým sa vyrubuje preddavok na poplatok. Poplatník môže vyrubený preddavok na poplatok, ktorý bol rozhodnutím obce určený vo viacerých sumách, zaplatiť naraz najneskôr v lehote splatnosti prvej sumy.
8.	Preddavok na poplatok obec vyrubuje každoročne rozhodnutím na celé zdaňovacie obdobie k 31.12.Vyrubený poplatok je splatný do 15 dní odo dňa nadobudnutia právoplatnosti rozhodnutia. 
9.	Podmienky na vrátenie poplatku, alebo jeho pomernej časti
10.	Obec poplatok zníži alebo odpustí za obdobie, za ktoré poplatník obci preukáže splnenie podmienok na zníženie poplatku alebo odpustenie poplatku a predloží podklady, že viac ako 90 dní v zdaňovacom období sa nezdržiava alebo sa nezdržiaval na území obce. 
11.	Splňujúcou podmienkou na zníženie alebo odpustenie poplatku je poplatník:
a.	bývajúci, študujúci, pracujúci dlhodobo mimo obce
b.	vo výkone trestu odňatia slobody, prípadne vo výkone väzby
c.	umiestnený v zariadení sociálnych služieb a zdravotníckom zariadení.
d.	prechodný pobyt v inej obci
e.	ak ide o poplatníka -bezdomovca prihláseného na trvalý pobyt v obci
f.	viacdetné rodiny, t.j. 4 a viac detí za štvrté a ďalšie dieťa vo veku do 15 rokov.
Podkladom pre preukázanie splnenia podmienky na zníženie alebo odpustenie poplatku poplatníkom je:
a.	doklad preukazujúci status žiaka alebo študenta potvrdenie o návšteve školy, len ak žiak alebo študent navštevuje školu so sídlom mimo územia Slovenskej republiky. Ak ide o žiaka alebo študenta, ktorý navštevuje školu so sídlom na území Slovenskej republiky, na splnenie podmienky na zníženie poplatku alebo odpustenie poplatku poskytne poplatník obci údaje v rozsahu meno, priezvisko a rodné číslo alebo dátum narodenia žiaka alebo študenta, ktoré sú potrebné na overenie statusu žiaka alebo študenta prostredníctvom informačného systému, ku ktorému má obec zriadený prístup
b.	doklad o pobyte v zahraničí
c.	potvrdenie o hospitalizácii 
d.	potvrdenie o kúpeľnej liečbe
e.	doklad o prechodnom pobyte
f.	doklad o zaplatení poplatku na inom mestskom/obecnom úrade
g.	potvrdenie sociálneho alebo zdravotníckeho zariadenia 
h.	potvrdenie o výkone trestu

                                             Čl. XI
Spôsoby zaplatenia poplatku a vrátenia poplatku

1)	Poplatník môže pri množstvovom zbere zaplatiť správcovi dane poplatok:

a)	spôsobom 
- v hotovosti priamo do pokladne správcu dane, 
- bezhotovostným prevodom na účet správcu dane obec Ipeľské Predmostie číslo účtu   
  SK08 7500 0000 0040 3039 0351 vedený v ČSOB BANKA,  a.s., pobočka Banská Bystrica,

b)	formou 
- šeku,
- príkazu na úhradu z účtu poplatníka na účet správcu dane, 

c)	na mieste
- u správcu dane, 
- v príslušnej banke, 
- na pošte. 

2)	Ak poplatník zapojený do systému množstvového zberu uhradil správcovi dane vyšší poplatok, ako bol povinný uhradiť, správca dane vráti poplatníkovi vzniknutý rozdiel:

a)	spôsobom 
- v hotovosti z pokladne správcu dane,  
- bezhotovostným prevodom z účtu správcu dane na účet poplatníka, 

b)	formou 
- výdavkového dokladu,
- poštového šeku,
- príkazu na úhradu z účtu správcu dane na účet poplatníka.

Čl. XII.
Podrobnosti o elektronickej komunikácii a o poskytovaní elektronických služieb

1.	Obec poskytne so súhlasom daňového subjektu, ktorý nemá aktivovanú elektronickú schránku, možnosť zaslať oznámenie o výške dane, ktorá môže byť určená aj v splátkach, a o lehote na úhradu. 
2.	Obec poskytne so súhlasom daňového subjektu, ktorý nemá aktivovanú elektronickú schránku, možnosť zaslať oznámenie o výške poplatku, ktorý môže byť určený aj v splátkach, alebo o výške preddavku na poplatok na príslušné zdaňovacie obdobie, ktorý môže byť určený aj v sumách, a o lehote na úhradu.
3.	Obec zasiela oznámenia podľa bodu 1 a 2 na emailovú adresu určenú daňovým subjektom v súhlase so zaslaním oznámenia alebo prostredníctvom osobnej internetovej zóny.
4.	Obec zabezpečí ochranu zasielaných oznámení nakoľko sa týkajú informácií o daňových subjektoch v rozsahu vyžadovanom zákonom.  

Čl. XIII.
Záverečné ustanovenia

5.	Na správu miestnych daní a poplatku sa vzťahuje zákon č. 563/2009 Z. z. o správe daní (daňový poriadok) a o zmene a doplnení niektorých zákonov v znení neskorších predpisov, ak zákon č. 582/2004 Z. z. neustanovuje inak.
6.	Obecné zastupiteľstvo obce Ipeľské Predmostie zrušuje všeobecne záväzné nariadenie obce Ipeľské Predmostie  č. 6/2024 o miestnych daniach a miestnom poplatku za komunálne odpady a drobné stavebné odpady. 
7.	Toto VZN bolo schválené uznesením OZ č. 140/2025 zo dňa 12.12.2025 a účinnosť nadobúda pätnástym dňom od jeho vyvesenia na úradnej tabuli v obci.

V Ipeľskom Predmostí dňa   15.12.2025

…………………………
   Viktor Lestyánszky
        starosta obce

Toto Všeobecne záväzné  nariadenie bolo schválené Obecným zastupiteľstvom
V Ipeľskom Predmostí dňa    12.12.2025    uznesením č.    140 /2025      ako
Všeobecne záväzné nariadenie č. 4/2025
Návrh VZN bol podľa §6, ods. 3., Zák. č. 369/1990 Z.z. zverejnený na 
úradnej tabuli aj na webovom sídle obce  v obci od     27.11.2025    do  12.12.2025

Toto nariadenie bolo podľa § 6, ods.3., Zák.č.369/90 Zb. vyvesené na
úradnej tabuli aj na webovom sídle obce  dňa  15.12.2025  a zvesené dňa   31.12.2025

Účinnosť nadobudlo dňa   01.01.2026